Oficiálnym platidlom je peruánsky sol. Peniaze si možno zameniť ihneď po príchode na letisko, pochodíte tu najmä s americkými dolármi a eurami.
Ceny v Peru sú približne rovnaké ako na Slovensku, no v rámci Južnej Ameriky sa nám zdali veľmi nízke. Lacnejšie ako u nás však určite vyjde doprava a jedlo, ktoré využívajú najmä miestni, takže cestujte a stravujte sa ako domáci!
Ak nie ste príliš obmedzení časom, pri cestovaní zvoľte kombináciu miestnych autobusov a stopovania. Autobusy sú v Peru spravidla lacné a pohodlné. V posledných rokoch sa vďaka nízkonákladovým leteckým spoločnostiam objavuje celý rad lacných vnútroštátnych letov. Najväčší zmysel majú presuny medzi hlavným mestom Limou, Amazonským pralesom v Iquitos a historickým centrom v Cuzco, odkiaľ sa vyráža aj na Machu Picchu. Autobusom z Limy do Cuzca to trvá približne 23 hodín! Túto trasu je možné si rozdeliť zastávkou v Nazca, kam však vedie omnoho rýchlejšia pobrežná cesta z Limy.
Prenájom auta sa vám oplatí v prípade, že cestujete s viacerými ľuďmi. S vlastným autom získate slobodu, budete sa môcť pozrieť na mnoho zaujímavých miest a budete pánom svojho času. S autom sa ale nevydávajte na neznáme vedľajšie cesty a snažte sa obmedziť cestovanie v noci, čo je všeobecná zásada Latinskej Ameriky.